DECIZIA COMISIEI
din 19 decembrie 2008
privind autorizarea unor metode de clasificare a carcaselor de porc în Spania
[notificată cu numărul C(2008) 8477]
(Numai textul în limba spaniolă este autentic)
(2009/11/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3220/84 al Consiliului din 13 noiembrie 1984 de stabilire a grilei comunitare de clasificare a carcaselor de porc (1), în special articolul 5 alineatul (2),
întrucât:
(1)
În conformitate cu articolul 2 alineatul (3) din Regulamentul (CEE) nr. 3220/84, clasificarea carcaselor de porc se realizează prin estimarea conținutului de carne macră cu ajutorul unor metode de estimare confirmate statistic, bazate pe măsurarea fizică a uneia sau a mai multor părți anatomice ale carcasei de porc. Autorizarea metodelor de clasificare este condiționată de încadrarea într-o toleranță maximă de eroare statistică de estimare. Această toleranță este definită la articolul 3 alineatul (2) din Regulamentul (CEE) nr. 2967/85 al Comisiei din 24 octombrie 1985 privind stabilirea modalităților de aplicare a grilei comunitare de clasificare a carcaselor de porc (2).
(2)
Decizia 88/479/CEE a Comisiei (3) prevede autorizarea a patru metode (DEST, FOM, HGP și Autofom) de clasificare a carcaselor de porc în Spania.
(3)
Ca urmare a unor adaptări tehnice, Spania a solicitat Comisiei să autorizeze actualizarea a două metode (FOM și Autofom), utilizarea a două noi metode (UltraFOM 300 și VCS2000) și eliminarea a două metode (HGP și DEST) și a prezentat rezultatele testelor sale de tranșare în partea a doua a protocolului prevăzut la articolul 3 alineatul (3) din Regulamentul (CEE) nr. 2967/85 al Comisiei.
(4)
Din examinarea acestei cereri reiese că sunt îndeplinite condițiile de autorizare a acestor metode de clasificare.
(5)
În conformitate cu articolul 2 alineatul (1) paragraful al doilea din Regulamentul (CEE) nr. 3220/84, statele membre pot fi autorizate să prevadă o prezentare a carcaselor de porc diferită de cea menționată la articolul respectiv atunci când practica comercială sau cerințele tehnice o justifică. În Spania, practica comercială poate include, pe lângă îndepărtarea limbii, a părului, a unghiilor, a organelor genitale, a osânzei, a rinichilor și a diafragmei, după cum se prevede la articolul 2 alineatul (1) din Regulamentul (CEE) nr. 3220/84, și îndepărtarea membrelor anterioare din carcasele de porc.
(6)
Nicio modificare a aparatelor sau a metodelor de clasificare nu poate fi autorizată decât printr-o nouă decizie a Comisiei, adoptată pe baza experienței acumulate. Prezenta autorizare poate fi retrasă din acest motiv.
(7)
Din motive de claritate, Decizia 88/479/CEE ar trebui abrogată și înlocuită cu o nouă decizie.
(8)
Măsurile prevăzute de prezenta decizie sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTA DECIZIE:
Articolul 1
În conformitate cu Regulamentul (CEE) nr. 3220/84, în Spania se autorizează utilizarea următoarelor metode de clasificare a carcaselor de porc:
(a)
aparatul denumit „Fat-O-Meater (FOM)” și metodele de estimare aferente, ale căror caracteristici sunt prezentate în partea 1 din anexă;
(b)
aparatul denumit „Fully automatic ultrasonic carcasse grading (Autofom)” și metodele de estimare aferente, ale căror caracteristici sunt prezentate în partea 2 din anexă;
(c)
aparatul denumit „UltraFOM 300” și metodele de estimare aferente, ale căror caracteristici sunt prezentate în partea 3 a anexei;
(d)
aparatul denumit „Automatic Vision system (VCS2000)” și metodele de estimare aferente, ale căror caracteristici sunt prezentate în partea 4 a anexei.
Articolul 2
Prin derogare de la articolul 2 din Regulamentul (CEE) nr. 3220/84, carcasele de porc pot fi prezentate și fără membrele anterioare înainte de cântărire și clasificare. În acest caz, cu scopul de a stabili cotările porcului sacrificat pe o bază comparabilă, greutatea înregistrată a carcasei calde este majorată cu 0,840 kilograme.
Articolul 3
Nu se autorizează nicio modificare adusă aparatelor sau metodelor de estimare.
Articolul 4
Decizia 88/479/CEE se abrogă.
Articolul 5
Prezenta decizie se adresează Regatului Spaniei.
Adoptată la Bruxelles, 19 decembrie 2008.